แบงก์เน้นกินค่าต๋งลูกค้าเอสเอ็มอี
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — ธนาคารพาณิชย์พลิกกลยุทธ์มาหากินค่าธรรมเนียมจากลูกค้าเอสเอ็มอีเพิ่มขึ้น หลังดอกเบี้ยขาขึ้นฉุดรายได้หด 
นายเวทย์ นุชเจริญ ผู้ช่วยกรรมการผู้จัดการอาวุโส สายงานธุรกิจขนาดกลาง ธนาคารกรุงไทย เปิดเผยว่า แม้ธนาคารจะตั้งเป้าหมายการเติบโตของสินเชื่อเอสเอ็มอีในปีนี้ไว้ที่ 7% โดยมีเป้าหมายท้าทายอยู่ที่ 10% หรือเพิ่มขึ้น 3 หมื่นล้านบาท แต่อัตราดอกเบี้ยขาขึ้นในปีนี้ จะส่งผลให้รายได้จากส่วนต่างอัตราดอกเบี้ยลดลง ดังนั้นธนาคารจะปรับกลยุทธ์ด้วยการปรับขึ้นค่าธรรมเนียมเพื่อชดเชยรายได้ส่วนที่หายไป
“ปีนี้เราตั้งเป้าสินเชื่อเอสเอ็มอีไม่สูงมาก เพราะเศรษฐกิจมีแนวโน้มหดตัวลง แต่จะเน้นเจาะกลุ่มลูกค้าขนาดย่อมที่ใช้วงเงินไม่เกิน 20ล้านบาทเป็นหลัก และปีนี้จะได้เห็นการตัดราคากันแหลกลาญ ทั้งการให้ดอกเบี้ยต่ำ วงเงินกู้สูง ระยะเวลาผ่อนชำระที่นานขึ้น ซึ่งกำไรจากรายได้ในส่วนนี้ที่ลดลง ทำให้ต้องหันไปเพิ่มค่าธรรมเนียมแทน” นายเวทย์ กล่าว
ผู้บริหารธนาคารกรุงไทย กล่าวว่า ธนาคารตั้งเป้าขยายฐานลูกค้าเอสเอ็มอีรายใหม่เพิ่มขึ้นอีก 3,000 ราย จากฐานลูกค้าปัจจุบัน 1 หมื่นราย โดยจะใช้สินเชื่อซัพพลายเชนเป็นกลไกหลักในการดึงดูดกลุ่มลูกค้าขนาดย่อมมาใช้บริการ เพื่อเพิ่มสัดส่วนของลูกค้ารายย่อยเป็น 60% จาก 30% ขณะที่กลุ่มลูกค้าขนาด กลางจะปรับลดขนาดลงมาให้เหลือ 40% จาก 70% 
“ในปีนี้เราจะเริ่มเน้นสินเชื่อซัพพลายเชนเป็นปีแรก โดยคาดว่าจะได้ลูกค้ารายใหม่ไม่ต่ำกว่า 4,000 ราย หรือคิดเป็นวงเงินไม่ต่ำกว่า 1.5 หมื่นล้านบาท” นายเวทย์ กล่าว
ด้านนายปกรณ์ พรรธนะแพทย์ รองกรรมการผู้จัดการ ธนาคารกสิกรไทย กล่าวว่า ธนาคารตั้งเป้าหมายการเติบโตของสินเชื่อเอสเอ็มอีเอาไว้ 10% โดยจะมุ่งเจาะฐานลูกค้าใหม่เป็นหลัก
นอกจากนี้ ยังมีการปรับกลยุทธ์เพื่อเพิ่มสัดส่วนรายได้จากค่าธรรมเนียมจาก 22% เพิ่มขึ้นเป็น 25% ของรายได้รวม เพื่อเตรียมความพร้อมสำหรับการแข่งขันในตลาดที่เพิ่มขึ้น 
“กสิกรไทยคงจะไม่เน้นการแข่งขันทางด้านราคา แต่ในปีนี้เรามองเห็นโอกาสในเรื่องของค่าธรรมเนียม จากจำนวนลูกค้าใหม่ที่จะเพิ่มขึ้น ซึ่งถือเป็นเรื่องดีที่จะมีรายได้เติบโตยั่งยืน โดยไม่พึ่งดอกเบี้ยเพียงอย่างเดียว” นายปกรณ์ กล่าว